DELEGIRANA UREDBA KOMISIJE (EU) 2018/1643

z dne 13. julija 2018

o dopolnitvi Uredbe (EU) 2016/1011 Evropskega parlamenta in Sveta v zvezi z regulativnimi tehničnimi standardi, ki določajo vsebino izjav o referenčni vrednosti, ki jo mora objaviti upravljavec referenčne vrednosti, ter v katerih primerih je potrebna posodobitev izjave

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/1011 Evropskega parlamenta in Sveta z dne 8. junija 2016 o indeksih, ki se uporabljajo kot referenčne vrednosti v finančnih instrumentih in finančnih pogodbah ali za merjenje uspešnosti investicijskih skladov, in spremembi direktiv 2008/48/ES in 2014/17/EU ter Uredbe (EU) št. 596/2014 (1) in zlasti četrtega pododstavka člena 27(3) Uredbe,

ob upoštevanju naslednjega:

(1) Člen 27(1) Uredbe (EU) 2016/1011 zahteva, da upravljavci objavijo izjavo o referenčni vrednosti za referenčno vrednost ali, kadar je ustrezno, za skupino referenčnih vrednosti, če se lahko uporablja v Uniji.

(2) Izjave o referenčni vrednosti bi morale vključevati celovite informacije o tržnem ali gospodarskem stanju, ki naj bi ga referenčna vrednost ali skupina referenčnih vrednosti merila, skupaj z razlago, kdaj lahko postane meritev tržnega ali gospodarskega stanja nezanesljiva. To je potrebno zato, ker se uporabniki in morebitni uporabniki zanašajo na takšne informacije, da bi v celoti razumeli referenčno vrednost ali skupino referenčnih vrednosti.

(3) V izjavah o referenčni vrednosti bi morali biti navedeni diskrecijski elementi metodologije za določitev referenčne vrednosti, kot tudi postopek za vsako naknadno oceno uporabe takšne diskrecijske pravice. Ta informacija je ključna za zagotovitev, da uporabniki in morebitni uporabniki razumejo dovzetnost referenčne vrednosti ali skupine referenčnih vrednosti za manipulacijo.

(4) Za različne vrste referenčne vrednosti (in sicer referenčne vrednosti reguliranih podatkov, referenčne obrestne mere, referenčne vrednosti za blago, pomembne referenčne vrednosti in nepomembne referenčne vrednosti) veljajo različne zahteve iz Uredbe (EU) 2016/1011. V izjavi o referenčni vrednosti bi zato morala biti jasno in nedvoumno navedena vrsta ali vrste referenčne vrednosti, kateri pripada referenčna vrednost ali skupina referenčnih vrednosti.

(5) V zvezi s ključnimi referenčnimi vrednostmi bi morala izjava o referenčni vrednosti vsebovati dodatne informacije, v katerih je razloženo, zakaj je referenčna vrednost v skladu z Uredbo (EU) 2016/1011 priznana kot ključna, tako da imajo uporabniki in morebitni uporabniki na razpolago informacije, ki jih potrebujejo za razumevanje podlage za priznanje zadevne referenčne vrednosti kot ključne.

(6) Uporaba reguliranih podatkov izvzema upravljavce in prispevajoče osebe iz nekaterih obveznosti iz Uredbe (EU) 2016/1011. Za referenčne vrednosti reguliranih podatkov bi torej morali upravljavci navesti vire podatkov in zakaj se referenčna vrednost uvršča med referenčne vrednosti reguliranih podatkov.

(7) Referenčne obrestne mere in referenčne vrednosti za blago morajo zaradi svoje specifične narave upoštevati določbe specifičnih prilog k Uredbi (EU) 2016/1011 namesto oziroma poleg upoštevanja naslova II navedene uredbe. Upravljavci tovrstnih referenčnih vrednosti bi morali to dejstvo navesti v izjavi o referenčni vrednosti, da so uporabniki in morebitni uporabniki s tem seznanjeni.

(8) Upravljavci ključnih referenčnih vrednosti morajo upoštevati izboljšano regulativno ureditev iz Uredbe (EU) 2016/1011. Zato je pomembno, da so uporabniki in morebitni uporabniki o tem ustrezno obveščeni.

(9) Kadar ima referenčna vrednost značilnosti različnih vrst referenčnih vrednosti, bi se morale uporabljati specifične določbe te uredbe v zvezi s temi različnimi vrstami referenčne vrednosti, in sicer vzporedno s splošnimi zahtevami po razkritju ali poleg njih, da se uporabnikom in morebitnim uporabnikom zagotovijo celovite informacije o značilnostih vseh referenčnih vrednosti.

(10) V skladu z načelom sorazmernosti se ta uredba izogiba prekomerni upravni obremenitvi upravljavcev pomembnih in nepomembnih referenčnih vrednosti, in sicer z zahtevo, da se v izjavo o referenčni vrednosti za pomembne in nepomembne referenčne vrednosti vključi bolj omejen sklop informacij.

(11) Ta uredba temelji na osnutkih regulativnih tehničnih standardov, ki ga je Evropski organ za vrednostne papirje in trge predložil Komisiji.

(12) Evropski organ za vrednostne papirje in trge je o osnutkih regulativnih tehničnih standardov, na katerih temelji ta uredba, izvedel odprta javna posvetovanja, analiziral morebitne s tem povezane stroške in koristi ter zaprosil za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (2).

(13) Za zagotovitev skladnosti z delegirano uredbo, v kateri so podrobneje določeni elementi kodeksa ravnanja, ki ga morajo pripraviti upravljavci referenčnih vrednosti, ki temeljijo na prispevanih vhodnih podatkih, je ustrezno, da se začetek uporabe te delegirane uredbe odloži za dva meseca –

SPREJELA NASLEDNJO UREDBO:

Člen 1 Splošne zahteve po razkritju 1. V izjavi o referenčni vrednosti se navedejo: (a) datum objave izjave in, kadar je ustrezno, datum njene zadnje posodobitve; (b) mednarodna identifikacijska številka vrednostnih papirjev (ISIN) referenčne vrednosti ali referenčnih vrednosti, kadar je na voljo; ali pa, ko gre za skupino referenčnih vrednosti, se v izjavi lahko navedejo podrobnosti o tem, kje so ISIN brezplačno na voljo javnosti; (c) ali je referenčna vrednost ali katera koli referenčna vrednost v skupini referenčnih vrednosti določena z uporabo prispevkov vhodnih podatkov; (d) ali referenčna vrednost ali katera izmed referenčnih vrednosti v skupini referenčnih vrednosti izpolnjuje zahteve za razvrstitev med vrste referenčnih vrednosti, naštete v naslovu III Uredbe (EU) 2016/1011, vključno s specifično določbo, katere zahteve izpolnjuje referenčna vrednost za razvrstitev v zadevno vrsto. 2. Izjava o referenčni vrednosti vsebuje pri opredelitvi tržnega ali gospodarskega stanja vsaj naslednje informacije: (a) splošen opis tržnega ali gospodarskega stanja. (b) morebitne geografske meje tržnega ali gospodarskega stanja; (c) vse ostale informacije, za katere upravljavec razumno meni, da so pomembne ali uporabne za pomoč uporabnikom ali morebitnim uporabnikom referenčne vrednosti pri razumevanju zadevnih značilnosti tržnega ali gospodarskega stanja, vključno z vsaj naslednjimi elementi, če so na voljo zanesljivi podatki o teh elementih: (i) informacije o dejanskih ali morebitnih udeležencih na trgu; (ii) razsežnost tržnega ali gospodarskega stanja. 3. Izjava o referenčni vrednosti vsebuje pri opredelitvi morebitnih omejitev referenčne vrednosti in okoliščin, v katerih lahko postane meritev tržnega ali gospodarskega stanja nezanesljiva, vsaj naslednje: (a) opis okoliščin, v katerih upravljavec ne bi imel dovolj vhodnih podatkov za določitev referenčne vrednosti v skladu z metodologijo; (b) opis primerov, kadar je to primerno, ko ni več mogoče zagotoviti točnosti in zanesljivosti metodologije, uporabljene za določitev referenčne mere, na primer, ko upravljavec meni, da osnovni trg ni dovolj likviden; (c) vse druge informacije, za katere upravljavec razumno meni, da so pomembne ali uporabne za pomoč uporabnikom ali morebitnim uporabnikom razumevanju okoliščin, v katerih lahko postane meritev tržnega ali gospodarskega stanja nezanesljiva, vključno z opisom, kaj lahko pomeni izreden tržni dogodek. 4. Izjava o referenčni vrednosti vsebuje pri določitvi kontrol in pravil, ki urejajo vsako presojo ali diskrecijsko pravico, ki jo ima upravljavec ali prispevajoča oseba pri izračunu referenčne vrednosti ali referenčnih vrednosti, opis vsakega koraka v postopku za naknadno oceno uporabe diskrecijske pravice, skupaj z jasno navedbo položaja oseb, ki so odgovorne za izvedbo ocen. 5. V izjavi o referenčni vrednosti se pri določitvi postopkov za pregled metodologije določijo vsaj postopki za javno posvetovanje o vseh bistvenih spremembah metodologije. 6. Točka (c) odstavka 3 in odstavek 5 se ne uporabljata za izjavo o referenčni vrednosti: (a) za pomembne referenčne vrednosti; ali (b) za skupino referenčnih vrednosti, ki ne vključuje nobenih ključnih referenčnih vrednosti in ni sestavljena zgolj iz nepomembnih referenčnih vrednosti. 7. Pri izjavi o referenčni vrednosti za nepomembno referenčno vrednost ali za skupino referenčnih vrednosti, ki je sestavljena zgolj iz nepomembnih referenčnih vrednosti: (a) se naslednje določbe tega člena ne uporabljajo: (i) točka (c) odstavka 2; (ii) točki (b) in (c) odstavka 3; (iii) odstavka 4 in 5 ter (b) alternativno se lahko izpolnijo zahteve točk (a) in (b) odstavka 2, tako da se v izjavo o referenčni vrednosti vključi jasen sklic na objavljen dokument, ki vključuje iste informacije in je dostopen brezplačno. 8. Upravljavci lahko na koncu izjave o referenčni vrednosti navedejo dodatne informacije pod pogojem, da je v primeru, če to storijo s sklicem na objavljen dokument, ki vsebuje informacije, ta dokument dostopen brezplačno.

Člen 2 Specifične zahteve po razkritju za referenčne vrednosti reguliranih podatkov Poleg informacij, ki se vključijo v skladu s členom 1, se v izjavi o referenčni vrednosti za referenčno vrednost reguliranih podatkov ali, kadar je ustrezno, skupino referenčnih vrednosti reguliranih podatkov v opisu vhodnih podatkov navede vsaj naslednje: (a) viri uporabljenih vhodnih podatkov; (b) za vsak vir, ustrezno vrsto, kot so naštete v členu 3(1)(24) Uredbe (EU) 2016/1011.

Člen 3 Specifične zahteve po razkritju za referenčne obrestne mere Poleg informacij, ki se vključijo v skladu s členom 1, se v izjavi o referenčni vrednosti za referenčno obrestno mero ali, kadar je ustrezno, skupino referenčnih obrestnih mer navede vsaj naslednje: (a) sklic, ki uporabnike opozarja na dodatno regulativno ureditev, ki se uporablja za referenčne obrestne mere v skladu s Prilogo I k Uredbi (EU) 2016/1011; (b) opis ureditev, ki se uporabljajo za skladnost z navedeno prilogo.

Člen 4 Specifične zahteve po razkritju za referenčne vrednosti za blago Poleg informacij, ki se vključijo v skladu s členom 1, se v izjavi o referenčni vrednosti za referenčno vrednost za blago ali, kadar je ustrezno, skupino referenčnih vrednosti za blago: (a) vsaj navede, ali se zahteve iz naslova II ali Priloge II k Uredbi (EU) 2016/1011 uporabljajo za referenčno vrednost ali skupino referenčnih vrednosti v skladu s členom 19 navedene uredbe; (b) razloži, zakaj se uporablja naslov II oziroma morebiti Priloga II k navedeni uredbi; (c) v opredelitvah ključnih izrazov vključi strnjen opis meril, ki opredeljujejo zadevno osnovno fizično blago; (d) kadar je ustrezno, navede, kje so objavljene razlage, ki jih mora upravljavec objaviti v skladu z odstavkom 7 Priloge II k navedeni uredbi.

Člen 5 Specifične zahteve po razkritju za ključne referenčne vrednosti Poleg informacij, ki se vključijo v skladu s členom 1, se v izjavo o referenčni vrednosti za ključno referenčno vrednost ali, kadar je ustrezno, skupino referenčnih vrednosti, ki vsebuje vsaj eno ključno referenčno vrednost, vključijo vsaj naslednje informacije: (a) sklic, ki uporabnike opozarja na izboljšano regulativno ureditev, ki se uporablja za ključne referenčne vrednosti v skladu z Uredbo (EU) 2016/1011; (b) izjavo, v kateri je navedeno, kako bodo uporabniki obveščeni o vsaki zamudi pri objavi referenčne vrednosti ali o vsaki ponovni določitvi referenčne vrednosti, ter (pričakovano) trajanje ukrepov.

Člen 6 Posodobitve Poleg primerov, navedenih v tretjem pododstavku člena 27(1) Uredbe (EU) 2016/1011, je posodobitev izjave o referenčni vrednosti potrebna, kadar informacije iz izjave niso več pravilne ali postanejo premalo natančne ter v vseh spodnjih primerih: (a) v primeru spremembe vrste referenčne vrednosti; (b) v primeru bistvene spremembe metodologije, ki se uporablja za določitev referenčne vrednosti ali, če izjava o referenčni vrednosti velja za skupino referenčnih vrednosti, metodologije, ki se uporablja za določitev katere koli referenčne vrednosti v skupini referenčnih vrednosti.

Člen 7 Začetek veljavnosti in uporaba Ta uredba začne veljati dvajseti dan po objavi v Uradnem listu Evropske unije. Uporablja se od 25. januarja 2019.

Ta uredba je v celoti zavezujoča in se neposredno uporablja v vseh državah članicah. V Bruslju, 13. julija 2018 Za Komisijo Predsednik Jean-Claude JUNCKER

(1) UL L 171, 29.6.2016, str. 1.

(2) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).